en en en ml ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml en en ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml en ml ml ml en en ml ml en ml ml ml ml ml ml ml ml en ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml en ml ml ml ml en en ml ml ml ml ml ml ml ml ml en fi fi ml ml ml ml ml ml ml ml ml ml ml ml en ml ml ml ml ml ml ml ml ml ml gl ml ml ml ml ml ml ml en en en en es ml en en de da en da cs en en cs da en en en fr cs da da en en ml ml ml ml ml ml ml ml ml ml ml ml ml ml fi ml cs cs en en en de da da en da cs cs en en cs cs da da cs en en cs en cs da en en en cs cs da en cs da en da en en en en en en en
ഈ മാസം എഫ്.ബി ചേകവൻമാർക്ക് നല്ല കൊയ്ത്തായിരുന്നു...
മമ്മൂട്ടി - അബ്ദു റൌഫ് - നിലവിളക്ക് - അനുകൂലികൾ, പ്രതികൂലികൾ നിറഞ്ഞാടി..
ശബരീനാഥ്, വിജയകുമാർ, ഓ.രാജഗോപാൽ (അരുവിക്കര) - സാവധാനം തുടങ്ങിയതെങ്കിലും ഒരു ആളികത്തൽ കഴിഞ്ഞു തണുത്തു പോയി...
അമൃത - (അരുവിക്കര) - ഇപ്പോഴും അവിടെ അവിടെയായി സഞ്ചരിക്കുന്നു...
പ്രേമം - മലർ -( സിനിമ) : ടിക്കറ്റ്‌ കിട്ടാത്തത് കൊണ്ടാവും കാണുന്നവർ കാണുന്നവർ ഇപ്പോഴും അവിടവിടെയായി അനുകൂലിച്ചും, പ്രതികൂലിച്ചും പോസ്റ്റു പൊട്ടിച്ചു നടക്കുന്നു..
നിവിൻ പോളി -  ഒരു ബഹളം ആയിരുന്നു അടുത്ത മോഹൻലാൽ ആയെന്നു ആരോ പൊട്ടിച്ചു വിട്ട ഒരു ഗീർവാണത്തിൽ ഏറ്റു പിടിച്ചു അനുകൂലികൾ പ്രതികൂലികൾ നിറഞ്ഞാടി..
അജുവർഗീസ്‌ -  പാവം വെറുതെ പെട്ടതാണ്, എർത്തായിട്ട് അഭിനയിക്കുന്നത് ഒരു തെറ്റാണോ എന്ന് ഈ നടൻ ചിന്തിക്കുന്നുണ്ടാവും..
മുകേഷ് -- (അന്തസ്സ് വേണമെടാ) , നന്നായിട്ട് ഓടി പെട്ടെന്ന് അങ്ങ് തീർന്നു..
സരിത - (രാഷ്ട്രിയ, സാമൂഹിക സ്ഥിതിഗതികൾ , ഏതും ആവട്ടെ, അക്കൻ ഇല്ലാതെ എന്ത് ആഘോഷം, ഈ മാസവും അക്കൻ ഉണ്ടാരുന്നു കോടതി വിധിയും, ആരോപണവും എല്ലാം..സുക്കർ അണ്ണനോട് ഒരു അപേക്ഷ എഫ്.ബിയിൽ മലയാളിയുടെ ആസന ക്ഷമിക്കണം ആസ്ഥാന ചർച്ചാ വിഷയമായിട്ടു അക്കനെ പ്രഖ്യാപിക്കണം.... )
സുരേഷ്ഗോപി - സുകുമാരൻ നായർ.. തുടങ്ങിയിട്ടേ ഉള്ളൂ ഇതുവരെ ചെറുതും വലുതുമായി അനുകൂലിച്ചും, പ്രതികൂലിച്ചും  നൂറു പൊസ്റ്റ്സ് വായിക്കാൻ കഴിഞ്ഞു ഏതുവരെ പോകുമെന്ന് കണ്ടറിയാം...
മഴവില്ല് പോലൊരു  പ്രൊഫൈൽ.  (അമേരിക്കയിൽ സ്വവർഗ രതിയും, വിവാഹവുമൊക്കെ നിയമാനുസൃതമാക്കിയപ്പോൾ അതിനു എല്ലാവിധ പിന്തുണയും പ്രഖ്യാപിച്ചു പ്രൊഫൈൽ പിക്ചർ മഴവില്ലിന്റെ ഒരു ഡിസൈൻ ഒക്കെ കൊടുത്തു അടിപ്പൊളിയാക്കി.. ഇപ്പൊ ചർച്ച  നടക്കുന്നതെ ഉള്ളൂ..
മൊത്തത്തിൽ ഈ മാസം പൊതുവെ പോസ്റ്റ്‌ മുതലാളിമാർക്കൊക്കെ നല്ല സമയം ആയിരുന്നു..ലൈക്കും, കമന്റും കുത്തനെ ഒഴുകിയ ഒരു മാസം...
ഈ പോസ്റ്റ്‌ നിങ്ങൾ പത്തു പേർക്ക് ഷെയർ ചെയ്താൽ നിങ്ങളുടെ പ്രൊഫൈലിൽ ഭാഗ്യം വന്നു ചേരും..ഒറ്റപ്പാലത്തെ കേശവൻ ഈ പോസ്റ്റ്‌ പത്തു പേർക്ക് ഷെയർ ചെയ്തിരുന്നു ഉടനെ തന്നെ പണ്ടെങ്ങോ ഉറങ്ങാൻ പോകുന്നു എന്നിട്ടിരുന്ന പോസ്റ്റിൽ 1000 ലൈക്കും , രെണ്ടായിരം ഷെയറും വന്നു കൂടി.. എന്നാൽ കണ്ണൂരിലെ വലിയ എഴുത്തുകാരൻ ശശി ഈ പോസ്റ്റ്‌ ഡിലിറ്റ് ചെയ്തു കളഞ്ഞു..ഉടനെ തന്നെ ഫേസ് ബുക്ക്‌ അയാളുടെ പേജ് ബ്ലോക്ക്‌ ചെയ്തു കളഞ്ഞു..
അടുത്തമാസവും നല്ല ഇരകൾ കിട്ടണമെന്ന് എല്ലാവരും പ്രാർത്ഥിക്കു..എന്നാൽ അല്ലെ ഒരു ഓളം കിട്ടൂ..നമുക്ക് സുഖല്ലേ , പണി എടുക്കാൻ ബംഗാളി ഉണ്ട്. പച്ചക്കറി തരാൻ വേറെ സംസ്ഥാനങ്ങൾ ഉണ്ട്, എങ്ങിനെ പോയാലും മാസത്തിൽ ഒരു ഹർത്താൽ, വഴി തടയൽ, സമരം, തിരഞ്ഞെടുപ്പ് അങ്ങിനെ...നമുക്ക് ഇതൊക്കെ അങ്ങ് ചർച്ച ചെയ്തു വലിയ ബുദ്ധി ജീവി ആകണം.. അല്ലപിന്നെ..  നമ്മളോടാ  കളി...
ഫോണ്‍ വച്ച് കഴിഞ്ഞതും.അയാളൊരു ദീർഘനിശ്വാസത്തെ അന്തരീക്ഷത്തിൽ അലിയിച്ചു. കൂടെ താമസിക്കുന്ന സുഹൃത്തിനോട്‌ പറഞ്ഞു...
എടാ രഘു ,  എന്റെ വീടിന്റെ  പാലുകാച്ചാണ് ഇന്ന്,....
ഈ കടമൊക്കെ കൊണ്ട് ഇത്രയും വലിയ വീട് വേണമായിരുന്നോ പ്രസാദെ   ..
ഇരിക്കട്ടെ, നമ്മുടെ ഭാര്യയും മക്കളും സുഖമായി ഉറങ്ങുന്നു എന്നൊരു സ്വപ്നമില്ലെ, ആ സ്വപ്നം മതി നമുക്ക് ഇവിടെ ഏതു മുറിയും സുഖകരമാക്കി മാറ്റാൻ..
ഉം എന്തായാലും നമുക്കൊരു ഭാഗ്യമുണ്ട് ഈ ആറടി മണ്ണിന്റെ അവകാശികൾ എന്ന് പറയുന്നത് ശെരിക്കും നമ്മളാണ്, മറ്റുള്ളവര് മരിക്കുമ്പോൾ അറിയും നമ്മളത് ജീവിച്ചിരിക്കുമ്പോൾ തന്നെ അറിയും...
ഹഹഹ, ഇന്നലെ രാത്രിയിൽ എന്തായിരുന്നു തലയണ കെട്ടിപിടിച്ചൊരു പിച്ചും പേയും പറച്ചിലൊക്കെ കേട്ടല്ലോ...
നിദ്രാവിഹീന വിരഹ രാവുകളുടെ ഇഷ്ട തോഴരല്ലേ നമ്മൾ, തലയണ കാമുകിയും, ഇരുൾ കിടപ്പ് മുറിയുമാക്കി മാറ്റുന്നവർ, അന്യന്റെ കിടപ്പ് മുറിയിൽ എത്തി നോക്കരുത് അത് തെറ്റാണ്...
ഹഹഹ, നോക്കിയതല്ല, കിടപ്പ് മുറിയുടെ ചുമരുകൾ ഭേദിച്ചു വന്ന വാക്കുകൾ..
ഹഹഹ, പിന്നെ എന്തൊക്കെയാണ് പ്രസാദെ  പാല് കാച്ചു വീട്ടിലെ വിശേഷങ്ങൾ , എല്ലാരും വന്നോ, എന്തൊക്കെയാണ് ഭക്ഷണങ്ങൾ...
എല്ലാരും വന്നിട്ടുണ്ട് രഘു , എല്ലാർക്കും വീട് ഇഷ്ടപ്പെട്ടു.. ബിരിയാണി, ഐസ് ക്രീം അങ്ങിനെ കുറെ ഉണ്ടെടാ ഭക്ഷണം..എല്ലാരും നന്നായിട്ട് കഴിച്ചേ പോകാവൂ എന്ന് പറഞ്ഞു...
നല്ലത്..നമുക്ക് കഴിക്കണ്ടേ, പണിക്കു പോകാൻ സമയമായി...
അതെ സമയമായി, കഴിച്ചു ഇരുന്നാൽ സമയം പോകും നമുക്ക് പണി സ്ഥലത്ത് പാർക്കിൽ പോയിരുന്നു കഴിക്കാം..
പാർക്കിലെ പുൽത്തകിടിയിൽ കുബ്ബൂസ് കഴിച്ചു ഇരിക്കുമ്പോൾ രഘു ചോദിച്ചു...
നാട്ടിൽ ബിരിയാണി നമുക്ക് ദേ കുബ്ബൂസ്..നിനക്കൊന്നു നാട്ടിൽ പോകാമായിരുന്നില്ലേ പ്രസാദെ ...
സാരമില്ലെടാ രഘു, ഇന്നത്തെ ഈ കുബ്ബൂസിനു നാട്ടിലെ ബിരിയാണിയേക്കാൾ രുചിയുണ്ട്,
അത് പറയുമ്പോൾ അയാളുടെ കണ്ണുകൾ നിറഞ്ഞിരുന്നു..നാട്ടിൽ ബിരിയാണിയുടെ മുന്നിൽ അയാളുടെ ഭാര്യയുടെ കണ്ണുകളും നിറഞ്ഞിരുന്നു..നിറഞ്ഞ കണ്ണുകൾ ആരുമറിയാതെ മനസുകളിലെ നൊമ്പരം കൈമാറിയിരുന്നു...
ഫേസ് ബുക്ക്‌ പോലുള്ള സോഷ്യൽ മീഡിയകളിൽ ഇപ്പോൾ ഒരു ട്രെൻഡ് ഉണ്ട്.  പെട്ടെന്ന് കുറച്ചു ലൈക്കോ കമന്റ്‌ ഒക്കെ കിട്ടണമെന്നു ആഗ്രഹിക്കുന്നവർ  ഏതെങ്കിലും ഒരു മതത്തിനു എതിരെ ചുമ്മാ ഒന്ന് തോണ്ടി ഒരു വിവാദ പോസ്റ്റ്‌ ഇട്ടാൽ മതി. ഉടനെ എത്തിക്കൊള്ളും അനുകൂലിക്കുന്നവർ, പ്രതികൂലിക്കുന്നവർ എല്ലാവരും പടയായിട്ടു തേനീച്ച കൂട്ടിൽ കല്ലിട്ടത് പോലെ. ഇടുന്നവന് വ്യക്തമായിട്ട് അറിയാം ഇനി അവര് തമ്മിൽ അടി തുടങ്ങിക്കോളും തനിക്കു വെറും കാഴ്ചക്കാരനായി ഇരുന്നാൽ മതി. ആവശ്യത്തിനു ലൈക്കും, കമന്റ്സും, ആളനക്കവും തന്റെ പ്രൊഫൈലിൽ.അവൻ ചാരി കിടന്നു ഇത് കണ്ടു രസിച്ചിരിക്കും..
ഇവരെ ചിലപ്പോൾ നിങ്ങൾക്ക് പുരോഗമനവാദിയായോ അല്ലെങ്കിൽ നട്ടെല്ലുള്ളവനായോ ഒക്കെ തോന്നാം. പക്ഷേ  ഒരു കുന്തവും അല്ല. അവന്റെ വിശ്വാസത്തിലെങ്കിലും ഒരു പ്രാഥമിക വിവരമെങ്കിലും  ഉണ്ടോയെന്നു  ചോദിച്ചാൽ അവൻ മുങ്ങും, അല്ലെങ്കിൽ വല്ല മുടന്തൻ ന്യായം പറഞ്ഞു ഇരിക്കും.അങ്ങ് പോളണ്ടിൽ എന്ത് സംഭവിച്ചു എന്ന സ്റ്റൈലിൽ അല്ലെങ്കിൽ പോളണ്ടിനെക്കുറിച്ച് ഒരക്ഷരം മിണ്ടിപ്പോവരുത്‌....
ഇവരെപ്പോലുള്ളവരെ നമുക്ക് താരതമ്യം ചെയ്യാൻ പറ്റുന്ന ഒരു കൂട്ടർ പണ്ട് ഉണ്ടായിരുന്നു..അതായത് ഈ സോഷ്യൽ മീഡിയ ഒക്കെ ഉണ്ടാവുന്നതിനു മുൻപ്  ഒരു പണിയും ഇല്ലാതെ കടത്തിണ്ണയിൽ കുത്തി ഇരിക്കാറുള്ള ഒരു ടീം ഉണ്ടായിരുന്നു. കടത്തിണ്ണയിൽ ഒരു വിധം എല്ലാരും ഇരുന്നു സൊറ പറഞ്ഞിട്ടുണ്ട് ഞാൻ ഉൾപ്പെടെ. പക്ഷെ അക്കൂട്ടത്തിൽ വേറിട്ട്‌ നില്ക്കുന്ന ഒരു കൂട്ടരാണ് ഇവർ. ഇവർ തിണ്ണയിൽ ചന്തിയും ചൊറിഞ്ഞു ഇരിക്കും, സമയം പോക്കാൻ മുന്നിലൂടെ പോകുന്ന ആരെയെങ്കിലും  വട്ടപ്പേര് വിളിക്കും. അവൻ തിരിച്ചു പ്രതികരിച്ചില്ലെങ്കിൽ ഇവരു പ്ലിങ്ങും പക്ഷെ അവര് തിരിച്ചു തെറി പറയുമ്പോൾ കേട്ട് സന്തോഷിച്ചു ചിരിച്ചു ഇരിക്കും, സ്വാഭാവികമായും ആ ഇനത്തിൽ ഉള്ള കുറച്ചു പേര് അവരുടെ കൂടെ കൂടുകയും ചെയ്യും. ഇവരെ നമ്മൾ തിണ്ണ മിടുക്കുകാർ എന്ന് വിളിക്കും.
സോഷ്യൽ മീഡിയകളിലെ ഇത്തരം തിണ്ണ മിടുക്കുകാരെ കണ്ടില്ലെന്നു നടിക്കുന്നതാണ് ഇവരെ നന്നാക്കാനുള്ള ഏറ്റവും നല്ല മരുന്ന്. ഇവർ ഏതു മതത്തിൽ ആണ് കൂടുതലെന്നു ചൊദിച്ചാൽ  ഉത്തരം ഒന്നേ  ഉള്ളൂ എല്ലാ മതത്തിലും ഇവർ ആണ് കൂടുതൽ. കാര്യം അറിയാവുന്നവൻ അവന്റെ ദൈവത്തെ പ്രാർത്ഥിച്ചു ഒരു സൈഡിലൂടെ അങ്ങ് പോകും.കാരണം അവനു അറിയാം തലമുറകളായി വിശ്വസിക്കുകയും പ്രാർത്ഥിക്കുകയും ചെയ്യുന്ന അവന്റെ ദൈവം ഇത് പോലെ തിണ്ണ മിടുക്കുകാരന്മാരുടെ വാക്കാലോ, പ്രവർത്തിയാലോ ഒരു പ്രഭാതത്തിൽ അങ്ങ് ഇല്ലാതെ ആയി പോവില്ല എന്ന സത്യം...
സൂക്ഷിക്കുക, ഇവരെ പോലുള്ളവരെ , ഇവർ മതത്തിന്റെ കാവൽക്കാരല്ല, അതിന്റെ പ്രധാന ശത്രുക്കളാണ്...
Posted by Sajeed Noohkhan at 23:08 No comments:
Tuesday, 16 June 2015
പ്രവാസം, പ്രവാസി തുടങ്ങിയ വാക്കുകൾ അപരിചിതമായിരുന്ന ഒരു കാലമുണ്ടായിരുന്നു. ഗൾഫ്‌കാരൻ എന്ന് പറഞ്ഞാൽ ഒരു വിസ്മയത്തോടെ നോക്കി കണ്ടിരുന്ന കാലം. ഇന്ന്  ഒരു ഗൾഫ്‌കാരനെങ്കിലും ഇല്ലാത്ത വീടുകൾ ഇല്ലെന്നു തന്നെ പറയാം. ഇങ്ങിനെ ഒരു മാറ്റം  വന്നിട്ടും  മാറാതെ നില്ക്കുന്ന ഒരു കാര്യമാണ് അവധിക്കാലത്തെ പ്രവാസിയുടെ ഷോപ്പിംഗ്‌.മുൻപൊക്കെ ഗൾഫിൽ നിന്നും കൊണ്ട് വരുന്ന സാധനങ്ങളോട് ആളുകൾക്ക് ഒരു പ്രത്യേക മമത ഉണ്ടായിരുന്നു, കാരണം അവ കിട്ടാനുള്ള ബുദ്ധിമുട്ട് തന്നെ. അത് കൊണ്ട് തന്നെ  അന്ന് നാട്ടിലേക്കു അവധിക്കാലത്ത്‌ വരുന്ന പ്രവാസികൾ സാധനങ്ങൾ വാങ്ങി കൂട്ടി കെട്ടി പെറുക്കി വരുന്നത് ഒരു വലിയ ഗമയായി കരുതി.
പക്ഷെ ഇന്ന് കാലം മാറി അത്തരം സ്ഥിതി വിശേഷങ്ങൾ ഒന്നുമില്ല .. ഇവിടെ കിട്ടുന്ന എല്ലാ സാധനങ്ങളും നാട്ടിൽ കിട്ടുന്നുണ്ട്‌, മുക്കിനു മുക്കിനു ഫോറിൻ ഗുഡ്സ് വില്ക്കുന്ന കടകൾ പൊട്ടി മുളച്ചു മാത്രവുമല്ല ഗൾഫ്‌ വിപണിയികളിൽ വന്നു ചേരുന്ന  പല സാധനങ്ങളും ഉദാഹരണത്തിന് വസ്ത്രങ്ങളാവട്ടെ, എലെക്ട്രോണിക് ഉപകരണങ്ങൾ ആവട്ടെ അങ്ങിനെ പലതും ഇന്ത്യൻ നിർമിതങ്ങളാണ്.പോരാത്തതിനു ഗൾഫ്‌ മേഖലയിലെ ലുലു പോലുള്ള വൻകിട വ്യാപാര സ്ഥാപനങ്ങൾ അവരുടെ ബ്രാഞ്ചുകൾ ഇപ്പോൾ നാട്ടിലും ആരംഭിച്ചിരിക്കുന്നു. പിന്നെ ആവശ്യക്കാർ കൂടിയത് അനുസരിച്ച് ഗൾഫ്‌ മേഖലയിൽ  പല സാധനങ്ങളും വ്യാജന്മാർ കയ്യടക്കി. ഒറിജിനൽ സാധനങ്ങൾ കിട്ടുക എന്നത് ശ്രമകരമായി. ഇതൊക്കെ ആയിട്ടും  പ്രവാസിയുടെ അവധിക്കാല വാങ്ങി കൂട്ടലിനു പഴയതിൽ നിന്നും  ഒരു മാറ്റവും ഉണ്ടായിട്ടില്ല.
നാട്ടിലെ അന്യ സംസ്ഥാനങ്ങളിൽ പണിയെടുക്കുന്ന വലിയ ശമ്പളം കൈപ്പറ്റുന്നവർ പോലും സ്വന്തം നാട്ടിലേക്ക് വരുമ്പോൾ ഒരു മിടായി പോലും വാങ്ങാറില്ല..പക്ഷെ വളരെ തുച്ഛമായ ശമ്പളം വാങ്ങുന്ന പ്രവാസി അവധിക്കാലത്ത്‌ അവന്റെ മൂന്നോ നാലോ മാസത്തെ ശമ്പള തുക അവധിക്കാല ഷോപ്പിങ്ങിനു ഉപയോഗിക്കുന്നു. എന്തിനാണ് ഇങ്ങിനെ വാങ്ങി കൂട്ടുന്നത്‌? തീരെ വാങ്ങരുത് എന്നല്ല നിങ്ങളുടെ വീട്ടിലേക്കുള്ള അത്യാവശ്യ സാധനങ്ങൾ വാങ്ങേണ്ടത് തന്നെയാണ്.  നിങ്ങൾക്ക് നിങ്ങളുടെ ഭാര്യക്കോ, മക്കൾക്കോ, മാതാ പിതാക്കൾക്കോ എന്തെങ്കിലും വാങ്ങി കൊടുക്കണം എന്ന് ആഗ്രഹിച്ചാൽ നാട്ടിൽ കിട്ടാത്തത് ആണെങ്കിൽ ഇവിടെ വാങ്ങി പോകുന്നതിൽ തെറ്റില്ല.  അല്ലെങ്കിൽ അത് നാട്ടിൽ തന്നെ അവരെകൂടെ വിളിച്ചു പോയി വാങ്ങി കൊടുത്തു കൂടെ, പലപ്പോഴും വർഷങ്ങൾ കാണാതെ ഇരുന്ന അവരുടെ കൃത്യമായ  അളവ് പോലും അറിയാതെ ആശിച്ചു വാങ്ങുന്ന പല സാധനങ്ങളും  നിസ്സഹായരായി മറ്റാർക്കെങ്കിലും ദാനം  ചെയ്യേണ്ടി വരുന്ന അവസ്ഥകൾ പോലും പലർക്കും ഉണ്ടായിട്ടുണ്ട്.
എന്തിനാണ് ഇങ്ങിനെ അധിക ബാധ്യതകൾ വലിച്ചു കയറ്റുന്നത്.  നാട്ടിൽ ഭാര്യയെ മക്കളെയൊക്കെ  കൂടെ വിളിച്ചു പോയി അവർക്ക്  ഇഷ്ടപ്പെട്ട വർണത്തിൽ പാകമായ അളവിന് വാങ്ങി കൊടുക്കുമ്പോൾ അവർക്കും അത് സന്തോഷമല്ലേ. കടം വാങ്ങിയും, ലോണ്‍ എടുത്തുമൊക്കെ സാധനങ്ങൾ വാങ്ങി കൂട്ടി അവസാനം അധികഭാരം ആവുമ്പോൾ കാർഗോ അയച്ചുമൊക്കെ നാട്ടിൽ എത്തിക്കുന്ന സാധനങ്ങൾ പലപ്പോഴും നാട്ടുകാർക്ക്  വിളമ്പി തൃപ്തി അടയുമ്പോഴും പല പ്രവാസികളുടെയും ഉള്ളിൽ ഒരുതരം തീയാണ്, എന്ന് മടങ്ങി പോകാനാകും, പോയാൽ അടുത്ത വരവിനു മുൻപേ ഈ കടങ്ങൾ തീരുമോ അങ്ങിനെ മാനസിക സംഘർഷങ്ങൾ കൂട്ടി അവസാനം, പ്രഷറും, ഷുഗറും കയറ്റി ഒരു ദിവസം എല്ലാം മതിയാക്കി  വന്നാൽ ഈ സാധനങ്ങൾ വാങ്ങി ചിരിച്ചു പോയവരിൽ എത്ര പേർ തിരിച്ചു ഒരു സഹായം ചെയ്യുമെന്നു കണ്ടറിയാം...
പലരെയും പലതും നമ്മൾ ശീലിപ്പിക്കുകയാണ്. ആദ്യം കൊടുക്കും, പിന്നെ അങ്ങിനെ കൊടുക്കാൻ പറ്റാത്ത സാഹചര്യം വരുമ്പോൾ അവർ നമുക്ക് മുന്നിൽ മുഖം കറുപ്പിക്കും, അത് കാണണ്ട എന്ന് കരുതി പഴയതിലും കുറച്ചു കൂടി വിലപിടിപ്പുള്ളതു കൊടുത്തു അവരുടെ മുഖത്തെ പ്രകാശം തേടും. നാട്ടിൽ ആയാലും ഇവിടെ ആയാലും അദ്വാനിക്കാതെ ആരും ഒന്നും നേടുന്നില്ല. ആരും ആർക്കും സൗജന്യമായി ഒന്നും കൊടുക്കാറില്ല.. പക്ഷെ പ്രവാസി മാത്രമാണ് സൗജന്യമായി കൊടുക്കുന്നത്.
പല പ്രവവസികളും മക്കളെ പോലും ഒരു പരിധിക്കു മേൽ വേണ്ടാത്ത ശീലങ്ങൾ പഠിപ്പിച്ചു അവസാനം പ്രവാസ ജീവിതം അവസാനിപ്പിച്ച്‌ എത്തുമ്പോൾ വെറുക്കപ്പെട്ടവരായി അവർക്ക് മുന്നിൽ മാറുന്നുണ്ട്. എന്റെ മക്കൾ കൈ കഴുകിയാൽ റ്റിഷൂ പേപ്പർ ഉണ്ടെങ്കിലെ കൈ തുടക്കൂ എന്ന് അഭിമാനത്തോടെ പറഞ്ഞിരുന്ന ഒരാൾ ഒരിക്കൽ രെണ്ട്‌ കിഡ്നിയും തകരാറിലായി നാട്ടിൽ എത്തിയപ്പോൾ ഉണ്ടായ അവസ്ഥ ഓർമയുണ്ട്. ഭാര്യ ആയാലും, മക്കൾ ആയാലും, അയൽക്കാർ ആയാലും അവരുടെ ആവശ്യങ്ങൾ നിങ്ങളോട് അവതരിപ്പിക്കാൻ ഒരു പരിധി നിങ്ങൾ തന്നെ ഉണ്ടാക്കി എടുക്കണം.. ഇല്ലെങ്കിൽ ഒരു ദിവസം അത് നിങ്ങളുടെ ജീവിതത്തിൽ ഒരു കരിനിഴൽ വീഴ്ത്തുക തന്നെ ചെയ്യും. പ്രവാസ ജീവിതം ആർക്കും നിരന്തരമല്ല എപ്പോഴും അത് ഓർക്കുക. പഠിക്കൂ, അനുഭവങ്ങളുടെ ഒരു പരമ്പര തന്നെ നിങ്ങളുടെ മുന്നിലുണ്ട്....
Posted by Sajeed Noohkhan at 22:32 No comments:
സസി ഒരു സന്യാസിയെ കാണാൻ എത്തി....
സ്വാമി, എന്റെ ഭാര്യ ഉണ്ടാക്കി തരുന്ന ഭക്ഷണത്തിനു ഒരു സ്വാദുമില്ല. അങ്ങ് എന്തെങ്കിലും മന്ത്രമോ മരുന്നോ തന്നാൽ അവൾക്കു കൊടുക്കാമായിരുന്നു..
ഉം, ഇനി വരുമ്പോൾ ഭാര്യയെ കൂടെ കൊണ്ട് വരൂ ഞാൻ മരുന്ന് കൊടുക്കാം...
സസി അടുത്ത ദിവസം തന്നെ ഭാര്യയെ കൂടെ കൂട്ടി വന്നു...സ്വാമി സസിയെ പുറത്തു ഇരിക്കാൻ പറഞ്ഞിട്ട് ഭാര്യയോട്‌ സ്വകാര്യമായി ചോദിച്ചു..
മകളെ നിന്റെ ഭർത്താവ് നീ ഉണ്ടാക്കുന്ന ഭക്ഷണം ഒന്നും രുചികരമല്ല എന്ന് പരാതി പറയുന്നത് എന്ത് കൊണ്ടാണ്, നിനക്ക് ഭക്ഷണം ഉണ്ടാക്കാൻ അറിയില്ലേ.....
സ്വാമി, എല്ലാം ഞാൻ നന്നായിട്ട് ഉണ്ടാക്കുന്നുണ്ട്, പക്ഷേ അയാൾ ആളൊരു കുഴി മടിയനാണ് ഉണ്ടാക്കുന്നത് തിന്നും കിടന്നു ഉറങ്ങും എന്നിട്ടും രുചി ഇല്ല എന്ന് എപ്പോഴും വഴക്ക് തന്നെ..
വത്സാ, പ്രശ്നം എന്താണെന്നു മനസിലായി. അത് പരിഹരിക്കാൻ ഒരു മരുന്നുണ്ട് അതുണ്ടാക്കാൻ ഒരു പച്ചില വേണം അത് നീ പറിച്ചു വരണം...
ശരി സ്വാമി അങ്ങ് പറയു ഞാൻ ആ പച്ചില പറിച്ചു വരാം...
ഇവിടെ നിന്നും ഏതാണ്ട് ഒരു  മണിക്കൂർ വേഗത്തിൽ നടന്നാൽ ഒരു കുളം ഉണ്ടാകും അതിന്റെ കരയിൽ നില്ക്കുന്ന ചെടിയുടെ ഇല നീ കൊണ്ട് വരണം..ഒരു കാര്യം ഓർക്കുക നീ തന്നെ പോകണം, അതും നടന്നു തന്നെ പോകണം, ഇടയ്ക്ക് ഭക്ഷണമോ, വെള്ളമോ കുടിക്കാൻ പാടില്ല, പോകുന്നതിനു ഒരു മണിക്കൂർ , വരുന്നതിനു ഒരു മണിക്കൂർ ഒരിക്കലും അതിൽ കൂടരുത്...
എല്ലാം സമ്മതിച്ചു മരുന്ന് പറിക്കാൻ  സസി  യാത്രയായി. സന്യാസി  പറഞ്ഞത് പോലെ കൃത്യമായി രണ്ട്‌ മണിക്കൂറിനുള്ളിൽ വിശന്നു വലഞ്ഞു ദാഹ പരവശനായി സസി പച്ചിലയുമായി എത്തി...
സന്യാസി  സസിയെ ഇരിക്കാൻ പറഞ്ഞിട്ട് ഒരു പാത്രത്തിൽ കഞ്ഞിയും അച്ചാറും കൊടുത്തു. സസി  ആർത്തിയോടെ അത് കുടിച്ചു...
സ്വാമി  ജീവിതത്തിൽ ഇത്രയും സ്വാദുള്ള കഞ്ഞി ഞാൻ കുടിച്ചിട്ടേ ഇല്ല..അങ്ങ് ആ മരുന്ന് ഇട്ടാണോ ഈ കഞ്ഞി ഉണ്ടാക്കിയത്...
വത്സാ, ഇത് മരുന്നും മന്ത്രവും ഒന്നുമല്ല, നിന്റെ ഭാര്യ തന്നെ ഉണ്ടാക്കിയ കഞ്ഞിയാണ് നീ കുടിച്ചത്..അദ്വാനിക്കാത്തവന് അതികം വിശപ്പുണ്ടാവില്ല, വിശപ്പില്ലാത്തവന് ഏതു ഭക്ഷണം കഴിച്ചാലും വലിയ രുചിയും തോന്നില്ല..രണ്ട്‌ മണിക്കൂറോളം നീ നടന്നു തളർന്നത് കൊണ്ടാണ് നിനക്ക് ഈ കഞ്ഞി  സ്വാദുള്ളതായി തോന്നിയത്..ഇനി എങ്കിലും നല്ല പോലെ അദ്വാനിച്ചു വിശക്കുമ്പോൾ മാത്രം ഭക്ഷണം കഴിക്കൂ, അങ്ങിനെ കഴിക്കുമ്പോൾ ഏതു ഭക്ഷണവും രുചികരമായി തോന്നും..
നന്ദി ഗുരോ..ഇനി ഞാൻ അങ്ങിനെ ആവാം..
സസിയും ഭാര്യയും സന്തോഷത്തോടെ യാത്രയായി..കുറച്ചു നാളുകൾക്കു ശേഷം സന്യാസി വഴിയിൽ വച്ച് സസിയുടെ ഭാര്യയെ കണ്ടു..സന്യാസി  സന്തോഷത്തോടെ ചോദിച്ചു...
മകളെ നിന്റെ ഭർത്താവ് ഇപ്പോൾ നന്നായില്ലേ, ജോലിക്ക് ഒക്കെ പോകുന്നില്ലേ...നീ സന്തോഷവതിയല്ലേ...
എന്റെ പോന്നു ഗുരോ, മുൻപ് ഭക്ഷണം മാത്രം ഉണ്ടാക്കിയാൽ മതിയായിരുന്നു..ഇപ്പോൾ മൂന്നു നേരവും ഭക്ഷണത്തിനു മുൻപ് രെണ്ട്‌ മണിക്കൂർ നടക്കാൻ പോയി വിശപ്പ്‌ കൂട്ടി വന്നിട്ട് നല്ല പോലെ തിന്നും നടന്നത് കൊണ്ട് കാലു വേദനിക്കുന്നു കാലു തിരുമ്മി തരണം  എന്ന് പറഞ്ഞു നിത്യവും വഴക്കാണ്...
ഗുണപാഠം : ഉപദേശം ആയാലും പ്ലിങ്ങാൻ വേണ്ടി പ്ലിങ്ങിക്കുന്നവർക്ക്  കൊടുക്കരുത്...
Posted by Sajeed Noohkhan at 22:29 No comments:
Sunday, 14 June 2015
ഒരു ചെറുപ്പക്കാരനാണ് ഇന്നത്തെ അതിഥി..ഓ, ഇനി ചെറുപ്പം വയസു എന്നൊക്കെ നോക്കിയിട്ടു എന്ത് കാര്യം.. .ചെറുപ്പമായാലും, വയസനായാലും, സുമുഖൻ ആയാലും, വിരൂപൻ ആയാലും തന്റെ കണ്ണിൽ ഒരു ശവം..എത്രയോ ശവങ്ങൾ കണ്ടിരിക്കുന്നു കത്തിച്ചിരിക്കുന്നു..ഒന്നിന്റെയും മുഖം ഓർമയില്ല ജീവനും തുടിപ്പും ഉള്ളതിനെ തന്നെ ഓർമയുടെ കാർമേഘങ്ങൾ മൂടി കിടക്കുന്നു പിന്നെയാണോ ശവങ്ങളുടെ മുഖം ഓർക്കാൻ കഴിയുക..നീണ്ടു നിവർന്നു മുന്നിൽ കിടക്കുന്നവർ നിമിഷങ്ങൾ കൊണ്ട് വെന്തു വെണ്ണീറായി തീരുന്നു ചിലതെങ്കിലും പിന്നെയും എന്തോ മണ്ണിൽ ബാക്കി വച്ചിട്ടുണ്ട് എന്ന് ഓർമിപ്പിക്കാൻ പൊട്ടിയും ചിതറിയും അവസാനം അഗ്നിക്ക് കീഴടങ്ങുന്നു വെറും  മാംസങ്ങൾ.. നിമിഷങ്ങൾക്കകം തീരും സ്വപ്‌നങ്ങൾ, പ്രതീക്ഷകൾ , അഹങ്കാരം, സ്നേഹം, കണ്ണീർ, അതുവരെ ചേർത്തതും ജീവിച്ചതുമെല്ലാം എല്ലാമെല്ലാം ഒരു പിടി ചാരമായി ഒരു കുഞ്ഞു മണ്‍കുടത്തിൽ ഒതുങ്ങും....
അന്ത്യ കർമങ്ങളുടെ ധ്വനി ചെവിയിൽ അലയടിക്കുന്നു. അതിനിടയിലേക്ക് കുളത്തിലേക്ക് കല്ല്‌ ഇട്ടു വരുന്ന ഓളങ്ങളെ പോലെ നേർത്തു വരുന്ന ചില കരച്ചിലുകൾ..എല്ലാം മെല്ലെ മെല്ലെ അടങ്ങിയിരിക്കുന്നു..ഇനി കത്തിച്ചു കൊള്ളൂ എന്ന് ആരോ ആംഗ്യം കാണിക്കുന്നു..എടുത്തു വയ്ക്കൂ എന്ന് അത് ഉച്ചത്തിൽ ആരോ പറയുന്നു.. വയ്ക്കലും സ്വിച്ച് ഓണ്‍ ചെയ്യലും എല്ലാം കഴിഞ്ഞു കുറച്ചു നേരങ്ങൾക്ക് ശേഷം ഒരു കുടത്തിൽ ചാരമാക്കി കൊടുത്തു..അത്രയേ ഉള്ളൂ, പൊക്കവും തടിയും കട്ടി മീശയും ഒക്കെ ആയിട്ട് കുറച്ചു മുന്നേ മുന്നിൽ കിടന്നതാണ്..ഒരു കുഞ്ഞു കലത്തിൽ ഒതുങ്ങി...തേങ്ങലുകൾ പിരിഞ്ഞു പോയി..ഇനി എന്നാണു ഇങ്ങോട്ടെന്ന് ചിലർ ചിന്തിച്ചു കാണും, ഇനി ഇങ്ങോട്ട് വരാൻ ഇടയക്കരുതെ എന്ന് ചിലർ ചിന്തിച്ചു കാണും..എന്തായാലും വരാതെ ഇരിക്കാനാവില്ല എന്ന സത്യം അറിയാമെങ്കിലും ചിലർ അങ്ങിനെയേ ചിന്തിക്കു....
ഇനി ഒന്ന് കുളിക്കണം..എത്ര കുളിച്ചാലും ശവ മണങ്ങൾ വിട്ടു പോകാറില്ല, ശരീരത്തിൽ ഒട്ടി പിറന്ന ഒരു മറുക് പോലെ അത് കൂടെയുണ്ടാകും.കത്തിയതിനെ ഇനി കത്തിക്കേണ്ടതിനെ അത് ഓർമ്മിപ്പിച്ചു കൊണ്ടേയിരിക്കും..പ്രായം ഏറെ ആയിരിക്കുന്നു..ഇനിയും വയ്യ കത്തുന്ന ശവങ്ങൾ കണ്ടു നിക്കാൻ..മനസ് പലപ്പോഴും പതറിപോകുന്നു, അത് ശരീരത്തിലേക്കും പടരുന്നു. പ്രായം അതിന്റെതായ ഭീതി നിറയ്ക്കുന്നു ഓരോ ചിതയും  സ്വന്തം ചിതയെ ഓർമിപ്പിക്കുന്നു..
ഇനി വയ്യ, മതിയാക്കണം മറ്റാരെയെങ്കിലും എല്പ്പിക്കണം...പക്ഷേ മകൻ, ആ ചിന്ത വല്ലാതെ പൊള്ളിക്കുന്നു..അച്ഛന് വയ്യാതെ ആയാൽ ഈ പണി ഞാൻ ചെയ്യാം എന്നാണു അവൻ പറയുന്നത്..അവനെ എങ്ങിനെ ഇതിൽ നിന്നും പിന്തിരിപ്പിക്കും. എങ്ങിനെ അവനെ പറഞ്ഞു മനസിലാക്കും. സുഹൃത്തുക്കൾ, ബന്ധുക്കളൊക്കെ ഒരു ദുശ്ശകുനം കാണുന്നത് പോലെ ഒരു അകലത്തിൽ നിർത്തുന്ന വേദന അവനു അറിയില്ലല്ലോ, ഒന്നു ചുംബിക്കാൻ ഭാര്യയുടെ അടുത്ത് എത്തുമ്പോൾ പലപ്പോഴും അവൾ മുഖം ചുളിക്കുന്നത് അവനെ എങ്ങിനെ പറഞ്ഞു മനസിലാക്കും..രാത്രി വേഴ്ച്ചകളിൽ എപ്പോഴും ഇരുൾ തേടിയിരുന്നത് വികാരത്തിന്റെ ഉച്ചത്തിൽ ഭാര്യയുടെ മുഖം കാണുമ്പൊൾ അന്ന് ശവമായി മുന്നിൽ കിടന്ന ഏതോ സ്ത്രീ ശരീരത്തെ ഓർമവരികയും വികാരം ആറിതണുത്തു നിസ്സഹായനായിപ്പോകുന്നതു കൊണ്ടാണെന്ന്  അവനോടു എങ്ങിനെ പറയും..
അവൻ ജനിച്ചതു മുതൽ  ഇതുവരെ അവനെയൊന്നു കോരി എടുക്കുകയോ  ഉമ്മ വയ്ക്കാതിരുന്നതോ ഒക്കെ  അവനിൽ ശവം നാറും എന്ന് ഭയന്നായിരുന്നു എന്നവൻ അറിയുമോ.. അവന്റെ പ്രായത്തിലുള്ള കുട്ടികളുടെ ശവം കാണുമ്പോൾ അവനാണോ എന്നോർത്ത് പലപ്പോഴും കൈ വിറച്ചിരുന്നതും. ഒരിക്കലും മകനോ, ഭാര്യയോ ഉറങ്ങുന്നത് കാണാൻ നില്ക്കാതെ മാറി നിന്നത്  അവർ മരിച്ചോ എന്ന ഞെട്ടലും സംശയവും പേടിയുമൊക്കെ മനസ്സിൽ നിറഞ്ഞത്‌ കൊണ്ടാണെന്ന് അവനെ എങ്ങിനെ പറഞ്ഞു മനസിലാക്കും...
അന്നും വീട്ടിലെത്തിയപ്പോൾ അവൻ അത് തന്നെ ആവർത്തിച്ചു. ആ ജോലി അവൻ ഏറ്റെടുക്കാൻ പോകുന്നു. ഒന്നും പറയാതെ അയാൾ പോയിക്കിടന്നു. പിറ്റേന്ന് തന്നെ മകൻ പണി തുടങ്ങി..ആദ്യത്തെ ശവം അവന്റെ അച്ചന്റെത് ആയിരുന്നു...
Posted by Sajeed Noohkhan at 12:41 No comments:
Wednesday, 10 June 2015
വല്ലാത്ത  ജലദോഷവും ചുമയും, ചെവിയും മൂക്കുമൊക്കെ വല്ലാത്ത ട്രാഫിക്‌ ജാം ശബ്ദവും ആകെ അടഞിരിക്കുന്നു.തീരെ ഉറക്കം വരുന്നില്ല സമയം പതിനൊന്നു കഴിഞ്ഞതേയുള്ളൂ..സമയം പോക്കാൻ നാട്ടിലേക്ക് ഒന്ന് വിളിച്ചു ഭാര്യയോട്‌ കുറച്ചു നേരം  സംസാരിക്കാം. നാട്ടിൽ ഇപ്പോൾ പാതിരാത്രി കഴിഞ്ഞു കാണുമല്ലോ..എന്നാലും സാരമില്ല സ്വന്തം ഭാര്യയല്ലേ. വല്ലോരുടേം ഭാര്യയെയാണ് രാത്രിയിൽ വിളിക്കാൻ പാടില്ലാത്തത്. എന്നാൽ ഇന്നത്തെ കാലത്ത് അതാണ്‌ നടക്കുന്നതും.. ഈ നെറ്റ് കാൾ ഒരു അനുഗ്രഹം തന്നെ വലിയ ചിലവില്ലാതെ  വിളിക്കാമല്ലോ...
റിംഗ് പോകുന്നുണ്ട്..ഒറ്റ റിങ്ങിൽ ഫോണ്‍ എടുത്തോ ങേ ഇവൾ ഇതുവരെ ഉറങ്ങിയില്ലേ.
എന്റെ കണാരെട്ടാ, ഉച്ചക്ക് വന്നു എന്തൊക്കെയാ കാട്ടി കൂട്ടിയത്., അത് ആലോചിച്ചു ഉറക്കം വരാതെ ഞാൻ തിരിഞ്ഞും മറിഞ്ഞും കിടക്കുവാ ...
ങേ, നീ ഇതാരോടാടി ഈ പാതി രാത്രിയിൽ കൊഞ്ചി കുഴഞ്ഞു സംസാരിക്കുന്നെ...ങേ ഫോണ്‍ കട്ട്‌ ചെയ്തോ..
പിന്നെയും കുറെ നേരം വിളിച്ചു പക്ഷെ ഫോണ്‍ എടുക്കുന്നില്ല..അക്ഷമനായി അയാൾ നടന്നു നേരം വെളുപ്പിച്ചു...
പിറ്റേന്ന് രാവിലെ ഭാര്യയുടെ മിസ്ഡ് കാൾ വന്നു.രോഷാകുലനായ അയാൾ തിരികെ വിളിച്ചതും ഭാര്യ സംസാരിച്ചു തുടങ്ങി....
സുഖമില്ലന്നു പറഞ്ഞു ഇപ്പോൾ എങ്ങിനെയുണ്ട്..ജലദോഷം മാറിയോ..
അതോക്കെ അവിടെ നിക്കട്ടെ ആരാടി കണാരേട്ടൻ, ഇന്നലെ ഞാൻ വിളിച്ചപ്പോൾ നീ ആരോടാ രാത്രിയിൽ കൊഞ്ചി കുഴഞ്ഞതു...
ങേ ഞാനോ, നിങ്ങൾക്ക് ജലദോഷം മാത്രമാണ് എന്നാ കരുതിയത്‌ വട്ടും പിടിച്ചോ. വല്ല തോന്ന്യാസവും പറഞ്ഞാൽ എന്റെ വായിന്നു വല്ലതും കേൾക്കുമേ..ശെരിക്കു നോക്ക് എന്നെ തന്നെയാണോ വിളിച്ചതെന്ന്.... ഭാര്യ ഫോണ്‍ കട്ട്‌ ചെയ്തു..
ങേ അപ്പോൾ അവളോടല്ലേ സംസാരിച്ചത്..രാത്രിയിൽ വിളിച്ച നമ്പർ നോക്കി
.തള്ളേ ഇത് നമ്പർ വേറെ മുൻപ് എങ്ങാണ്ട് എഫ്.ബി.യിൽ കിട്ടിയ എമെർജെൻസി സർവീസ് ആയിരുന്നു...ഇരുട്ടത്ത്‌ മാറി പോയല്ലോ ശോ വെറുതെ ഭാര്യയെ സംശയിച്ചു...ഉടനെ വിളിച്ചു അവളോട്‌ മാപ്പ് പറയണം....
ഹലോ, എടി നമ്പർ മാറി പോയതാ, സോറി മോളെ, എന്നോട് ക്ഷമിക്കൂ...
ചതിയാ, വഞ്ചകാ, സത്യം പറ രാത്രിയിൽ വിളിക്കുമ്പോൾ കൊഞ്ചാൻ മാത്രം ഏതവളുടെ നമ്പർ ആണ് നിങ്ങൾ സേവ് ചെയ്തു വച്ചിരിക്കുന്നത് സത്യം പറ...
ഹലോ, കേൾക്കുന്നില്ല, ഹലോ കേൾക്കുന്നില്ല
കേൾക്കുന്നില്ലെങ്കിൽ കേൾക്കണ്ട പിന്നേം ഇങ്ങോട്ടുതന്നെ  വിളിക്കുമല്ലോ അപ്പോൾ കേൾപ്പിച്ചു തരാം....
ഫോണ്‍ വച്ച് വെള്ളം കുടിക്കുമ്പോൾ അയാളുടെ മനസ്സിൽ എന്ത് പറഞ്ഞു രക്ഷപ്പെടും എന്ന ചിന്തയായിരുന്നു...
Posted by Sajeed Noohkhan at 08:50 No comments:
വിശപ്പിനു പല ഭാവങ്ങൾ, പലപ്പോഴും ആ ഭാവം അറിയിക്കാതെ വിശപ്പ്‌ മുഖം ഒളിപ്പിക്കുന്നു..ഇവിടെ ഹിന്ദു ഉണരണം, മുസ്ലിം ഉണരണം, ക്രിസ്തിയാനി ഉണരണം എന്ന ആവേശ പ്രസംഗങ്ങൾ ഒരു ഭാഗത്ത് നടക്കുമ്പോൾ ആരും ഉണർത്താതെ തന്നെ സ്വയം ഉണരുന്ന വിശപ്പ്‌ തെരുവിലെ ചിതറുന്ന നാണയ തുട്ടുകൾക്കായി ഇത്തരം സാഹസങ്ങൾക്ക്‌ മുതിരുന്നു..  ആര് വേണമെങ്കിലും ഉണർന്നു കൊള്ളൂ, പക്ഷേ അത് പരസ്പരം തല തല്ലി  ചാവാൻ ആവരുത്,, നിങ്ങളുടെ വിശ്വാസങ്ങൾ എന്താണ് പറയുന്നത് എന്ന് നല്ലപോലെ മനസ്സിലാക്കി ഉണരൂ എങ്കിൽ ആരും ഉണർത്താതെ ഉണരുന്ന ഈ വിശപ്പിന്റെ സാഹസങ്ങൾ നമ്മുടെ മുന്നിൽ ഉണ്ടാവുകയില്ല...
ദൈവം മതങ്ങൾക്ക് വേണ്ടിയല്ല മനുഷ്യന് വേണ്ടിയാണ്..
Posted by Sajeed Noohkhan at 08:49 No comments:
Tuesday, 9 June 2015
ചില ചിത്രങ്ങൾ ഒരുപാട് കഥകൾ പറയും..ഒരുപാട് വേദനിപ്പിക്കുകയും ചെയ്യും. പണ്ട് കോടിയുടുപ്പുകൾ കിട്ടണമെങ്കിൽ എന്തെങ്കിലും വിശേഷ ദിവസങ്ങൾ വരണം..ഇന്ന് ആ കാലഘട്ടമൊക്കെ പോയി ആഴ്ചയിൽ ഒരു പുതു വസ്ത്രമെങ്കിലും  എടുക്കാത്തവർ വിരളമാണ്..പലതും നമ്മുടെ അലമാരകളിൽ നിസ്സാരമായ കുറവുകളോ, അല്ലെങ്കിൽ ഇഷ്ടക്കേട് കൊണ്ട് ഒരിക്കലും ഉപയോഗിക്കാതെ ഇരിക്കുന്നു..ഓർക്കുക ഇത് പോലെ കുറച്ചു ആളുകൾ പുറത്തുണ്ട്..വഴിയോരത്ത് തൂക്കിയിട്ടിരിക്കുന്ന ആ വസ്ത്രങ്ങൾ കാണുന്ന അവന്റെ മനസിലെ വിങ്ങൽ എന്താവും...ദാരിദ്ര്യം എന്നത്  ഒരു അവസ്ഥയോ അവന്റെ വിധിയോ അല്ല..അവനെ ചുറ്റി ഇരിക്കുന്ന സമ്പന്നന്റെ അനാസ്ഥയാണ് ദാരിദ്ര്യം..ഒന്നും കൊണ്ട് പോകാൻ ആവില്ല എന്നറിയാമെങ്കിലും എല്ലാം  മരിക്കും വരെ കൂട്ടി വച്ച് വിശക്കുന്നവനെ കാണാതെ പോകുന്നവന്റെ അന്ധതയാണ് ദാരിദ്ര്യം....
Posted by Sajeed Noohkhan at 09:30 No comments:
പ്രവാസവും പ്രസവവും ഒന്ന് പോലെയാണെന്ന് തോന്നിയിട്ടുണ്ട്..ഒൻപതു മാസം വയറ്റിൽ കുഞ്ഞിനെ ചുമക്കുമ്പോൾ അതിന്റെ മുഖം ഒന്ന് കാണാൻ അമ്മ മനസ് തുടിക്കും, സ്വപ്നം കാണും...അത് പോലെ തന്നെ പ്രവാസിയും ഒരു പണിയും ഇല്ലാതെ ആവുമ്പോൾ വിസ എന്ന സ്വപ്നത്തിൽ എപ്പോഴും നടക്കും.. പ്രസവവേദന വരുമ്പോൾ ഒൻപതുമാസത്തെ കാത്തിരിപ്പ്‌ നിലവിളി ആയി മാറും..പ്രവാസി വിസ കാത്തിരുന്നു വിസ കിട്ടി ഇവിടെ വന്നു ഇറങ്ങുമ്പോൾ ആണ് വേദന ദൈവമേ എന്തൊരു ചൂട് എന്തൊരു തണുപ്പ്..ചുറ്റും അപരിചിതത്വം...
കുറച്ചു നാള് കുഞ്ഞിനെ കൊഞ്ചിച്ചു ഒരു വഴി ഒക്കെ ആയി അത് ഇച്ചിരി വളർന്നു വികൃതി കാണിക്കാൻ തുടങ്ങുമ്പോൾ അമ്മ പറയും..എന്റെ ദൈവമേ ഇങ്ങിനെ ഉണ്ടോ കുട്ടികള് ഒന്ന് അടങ്ങി ഇരിക്കെടാ, ഞാൻ വീട് പണി നോക്കുമോ നിന്റെ പിന്നാലെ നടക്കുമോ...കുറച്ചു നാള്  ശമ്പളം ഒക്കെ വാങ്ങി ലൈഫ് ഒന്ന് നോർമൽ ആയി പ്രവസവുമായി ഒത്തു ചേരുമ്പോൾ പ്രവാസി പറയും ദൈവമേ ഇതെന്തൊരു ജീവിതം ഒരു പ്രശ്നം സോൾവ്‌ ചെയ്യുമ്പോൾ അടുത്തത്. ഞാൻ എന്റെ ജോലി നോക്കുമോ വീട്ടുകാര് തരുന്ന ടെൻഷൻ തീർക്കുമോ എനിക്ക് വയ്യ..
കുഞ്ഞിനെ സ്കൂളിൽ ചേർക്കുമ്പോൾ അമ്മ പറയും ഹോ, സ്വസ്ഥമായി ഇനി കുറച്ചു നേരത്തേക്ക് ഉള്ള പണി തീർക്കാം. കുട്ടി സ്കൂളിൽ പോയി എന്നറിയാം എന്നാലും ചിലപ്പോൾ അയൽക്കാര് ചോദിക്കും..പിള്ളേര് സ്കൂളിൽ പോയോ..പണിയൊക്കെ തീർന്നോ...ഈ സ്കൂളിൽ ചേർക്കൽ പോലെയാണ് പ്രവാസിയുടെ അവധിക്കാലം..പ്രവാസി മനസ്സിൽ കരുതും ഹോ സമാധാനമായി ഇനി കുറച്ചു നാള് കുടുംബത്തോടെ സന്തോഷമായിട്ട് ഇരിക്കണം..അപ്പോഴും അയല്ക്കാര് അല്ലെങ്കിൽ നാട്ടുകാര് വരും, എപ്പോൾ പോകും, ലീവ് തീരാനായോ...
ഇനി കുട്ടി സ്കൂൾ തലം കഴിഞ്ഞു റിസൾട്ട്‌ വന്നു നില്ക്കുമ്പോൾ മാർക്ക്‌ ഉണ്ടോ ഇല്ലയോ എന്നതൊന്നും അല്ല പ്രശ്നം മൊത്തത്തിൽ ഒറ്റ വാക്ക് പാസ്‌ ആയി.. അച്ഛൻ പറയും നീ ഈ കോഴ്സിനു ഈ കോളേജിൽ ചേരു, അമ്മ പറയും അത് വേണ്ട ഈ കോഴ്സിനു ചേരു, അമ്മാവൻ വേറൊന്നു, കൂട്ടുകാര് വേറൊന്നു അങ്ങിനെ പറഞ്ഞു പറഞ്ഞു തലയ്ക്കു വട്ടു പിടിച്ചു അപേക്ഷ കൊടുക്കാനുള്ള അവസാന തീയതി എത്തുമ്പോൾ ഏതെങ്കിലും ഒന്ന് ഒപ്പിച്ചു ക്ലാസിനു പോകാൻ തുടങ്ങും.. ഏതാണ്ട് ഇത് തന്നെയാണ് പ്രവാസിയുടെ കല്യാണ കാലം..ശമ്പളം കൂടുതൽ ഉണ്ടോ ഇല്ലയോ ഇതൊന്നും പ്രശ്നമല്ല മൊത്തത്തിൽ ചെറുക്കൻ ഗൾഫിൽ. അമ്മ പറയും ആ പെണ്ണ്, ചേച്ചി പറയും മറ്റേ പെണ്ണ്, അളിയൻ പറയും അതൊന്നും വേണ്ട ഞാൻ ഒന്ന് പറയാം..അവസാനം എല്ലാം കേട്ടു കേട്ട് അവസാനം വയസു കൂടി പോകുമ്പോൾ ഏതെങ്കിലും ഒന്ന് ഫിക്സ് ചെയ്തു അങ്ങ് കെട്ടും..
കോളേജിൽ പോയി കഴിഞ്ഞാൽ ആദ്യത്തെ കുറച്ചു നാള് ഒടുക്കത്തെ ജോളി ആണ് ചെക്കനു, എന്തിനാണ് ശനിയും ഞായറും അന്നും കൂടെ ക്ലാസ്സ്‌ ഉണ്ടായിരുന്നെങ്കിൽ കൂട്ടുകാരുമൊത്ത് അടിച്ചു പൊളിക്കാമായിരുന്നു എന്ന് കരുതും..പക്ഷെ ദിവസങ്ങൾ ചെല്ലും തോറും പരീക്ഷകൾ അടുക്കുമ്പോൾ പഠിച്ചതും ഇല്ല ഒന്നും അറിയുകയും ഇല്ല..ഈ കോഴ്സിനു ചേരണ്ടായിരുന്നു.. പരീക്ഷക്ക്‌ എന്ത് എഴുതും ടെൻഷൻ ആയി.. ഇവിടേം തഥൈവ..കല്യാണം കഴിഞ്ഞു മടങ്ങി എത്തുമ്പോൾ ശോ എന്തിനു വന്നു അവളെ പിരിഞ്ഞു വരണ്ടായിരുന്നു, ഫോണ്‍ വിളി പലേ തേനെ ചക്കരെ....പക്ഷേ കുറച്ചു നാള്  കഴിഞ്ഞു കുടുംബ ജീവിത പരീക്ഷണങ്ങൾ പ്രശ്നങ്ങൾ ആവുമ്പോൾ പണ്ടാരം പെണ്ണ് കെട്ടണ്ടായിരുന്നു....
അവസാനം എങ്ങിനെയൊക്കെയോ പരീക്ഷ എഴുതി ജയിച്ചു ജോലി തെണ്ടി നടന്നു ഒരു ജോലി ഒക്കെ ആയി വരവ് ചെലവ് അങ്ങിനെ പോക്കൊണ്ടിരിക്കും..പ്രവാസിയും എങ്ങിനെയൊക്കെയോ ജീവിതം തള്ളി നീക്കി ഒന്ന് രെണ്ട്‌ കുട്ടികൾ ഒക്കെ ആയി ജീവിതം മുന്നോട്ടു പോകും...
ചുമ്മാ ഒരു സങ്കല്പ്പം.. തല്ലാൻ വരണ്ട...
Posted by Sajeed Noohkhan at 09:21 No comments:
നകു : ഗംഗ  കൂടെ പൊക്കോ...
ഗംഗ : ങേ, ഞാൻ പോകുന്നില്ലല്ലോ., ഞാൻ ഇന്ന് രാവിലയും പറഞ്ഞിരുന്നതാണല്ലോ പോകുന്നില്ലാന്നു.പിന്നെന്താ ഇപ്പോഴൊരു മനം മാറ്റം...
നകു: ഗംഗ കൂടെ  പൊക്കൊ....
ഗംഗ : അതെന്തിനാ  അല്ലിക്ക് മൊബൈൽ വാങ്ങിക്കാൻ  ഞാൻ കൂടെ പോകുന്നത്...
നകു: നീ കൂടെ പോക്കൊന്നു പറഞ്ഞില്ലേ...
ഗംഗ : എന്തിനാ ഞാൻ കൂടെ പോകുന്നത്.....
നകു: നീ കൂടെ പൊക്കോ...
ഗംഗ : പറഞ്ഞു വിടുന്നോ,  അപ്പൊ നീ എന്നെ ഇങ്കയിരുന്തു പറഞ്ഞു വിടുമോ, അയോഗ്യ നായെ, ഉനക്ക് എവ്വളവ് ധൈര്യം ഇരുന്താൽ ഇച്ചിരി ചാറ്റ് ചെയ്യാൻ അനുവദിക്കാതെ എന്നെ പറഞ്ഞു വിടും, ഇന്നൈക്ക് ദുർഗാഷ്ടമി, ഉനക്ക് മാഗി ഉണ്ടാക്കി തന്നു   ഓൻ രത്തത്തിൽ ലെഡും, സോഡിയവും കേറ്റി തന്നു കൊന്നു  ഓംകാര നടനമാടുവെൻ..
ഗംഗ: നകുലേട്ടാ, ഞാനിപ്പോൾ എന്താ പറഞ്ഞത് ഞാനിപ്പോൾ എന്താ പറഞ്ഞതെന്ന്...
നകു (ആത്മഗതം)  :  പുല്ലു ഇവളു പോയിരുന്നെങ്കിൽ ഒരു പെഗ് അടിച്ചു ആ ശ്രീദേവിയോട് ഇച്ചിരി പഞ്ചാര അടിച്ചു ഇരിക്കാമായിരുന്നു, കൂടുതല് പറഞ്ഞാൽ ഭ്രാന്ത് മൂത്തിട്ട് എനിക്ക് വല്ല എട്ടിന്റെയും പണി ഇവള് തരും...
ഗംഗ (ആത്മഗതം) : ലവളുടെ കൂടെ ആഭരണം എടുക്കാൻ പോയാൽ ചാറ്റും നടക്കില്ല, സീരിയലും കാണാൻ പറ്റില്ല , ഭ്രാന്ത്‌  അഭിനയിച്ചത് കൊണ്ട് രക്ഷപ്പെട്ടു......
Posted by Sajeed Noohkhan at 09:20 No comments:
Saturday, 6 June 2015
ചില ഗൾഫ്‌ പ്രവാസ സത്യങ്ങൾ..ശെരിയാണോ എന്ന് നിങ്ങൾ പറയുക...
1 -  ഇവിടെ പെട്രോളിന് കുടിവെള്ളത്തേക്കാൾ വില കുറവാണ്.
2 - പലപ്പോഴും വലിയ വിദ്യാഭ്യാസം ഇല്ലാത്തവർക്കാവും കൂടുതൽ വരുമാനം ഉണ്ടാവുക..
3- മേലുദ്യോഗസ്ഥരോട് സഹപ്രവർത്തകരെക്കാൾ കൂടുതൽ അടുപ്പം ഓഫീസ് ബോയ്‌ അല്ലെങ്കിൽ ഡ്രൈവർക്ക് ഉണ്ടാവും...
4- ഇവിടത്തെ കാലാവസ്ഥയും, അറബികളുടെ സ്വാഭാവവും ഏതാണ്ട് ഒന്നുപോലെയാണ്..എപ്പോൾ മാറും  എന്ന് ആർക്കും പറയാൻ കഴിയില്ല.
5-  നാട്ടിലെ ഏതു ഫ്രീക്കനും ഗൾഫിൽ എത്തിയാൽ കൃത്യമായി ഗതാഗത നിയമങ്ങൾ പാലിച്ചു മാത്രമേ വണ്ടി ഓടിക്കൂ.. നാടിനെ വിറപ്പിച്ച  ഗുണ്ടകൾ , വിപ്ലവ പ്രാസംഗികർ ഒക്കെ ഇവിടെ വരുമ്പോൾ മിക്കപ്പോഴും വെറും ഉണ്ടയായി മാറും...
6 -  സമയം പോകുന്നത് അറിയാറില്ല..വെള്ളി മുതൽ വെള്ളി വരെ വളരെ വേഗം പോകും..എന്നാൽ നാട്ടിലേക്ക് ടിക്കറ്റ്‌ എടുത്തു കഴിഞ്ഞാൽ..ആ വേഗത കാണില്ല...
7- മിക്ക പ്രവാസികളും സ്പ്രേ, അത്തർ പോലുള്ള സുഗന്ധ ദ്രവ്യങ്ങൾ ഉപയോഗിക്കുന്നത് നാട്ടിൽ എത്തുമ്പോൾ മാത്രമായിരിക്കും..
8 - നാട്ടിലെ വീട്ടിലെ ഷോകേസിൽ പല വർണത്തിലും, മോഡലിലും ഭക്ഷണം കഴിക്കാനും, ഉണ്ടാക്കാനും പാത്രങ്ങൾ സൂക്ഷിക്കുന്ന പ്രവാസിയുടെ ഗൾഫിലെ റൂമിലെ പാത്രങ്ങൾ പലപ്പോഴും അതിനു നേരെ വിപരീതം ആയിരിക്കും...
9-ഇവിടെ  ആഴ്ചകളോ മാസങ്ങളോ കൊണ്ട് വലിയ വലിയ കെട്ടിടങ്ങൾ ഉയരും...
10 - പലപ്പോഴും കഴിവ് ഉള്ളവനെക്കാൾ, മേലുദ്യോഗസ്ഥനെ സോപ്പിട്ടു നില്ക്കുന്നവനാവും വളർച്ച കൂടുതൽ.. അതുകൊണ്ട് തന്നെ ജോലി സ്ഥലങ്ങളിലെ പാര വയ്പ്പുകൾ വളരെ കൂടുതലാവും..
11- സ്ഥലം മാറ്റിക്കളയും തട്ടിക്കളയും എന്ന ഭീഷണി ഒന്നും ഒരു ആൾക്കും നേരിടേണ്ടി വരില്ല..പകരം ആർക്കും എപ്പോ വേണമെങ്കിലും ജോലി നഷ്ടപ്പെടാം... .
12  - ഇവിടെ വന്നിട്ടും ജീവിതം എന്തെന്ന് മനസിലാവത്തവർ,  പഠിക്കാത്തവർ പിന്നെ ഒരിടത്ത് പോയാലും രക്ഷയില്ല..
13 - ഷോപ്പിംഗ്‌ മാളുകളിൽ സാധനം വാങ്ങുന്നതിനേക്കാൾ പ്രാധാന്യവും, തിരക്കും  സമ്മാന കൂപ്പണ്‍ വിതരണം ചെയ്യുന്ന കൌണ്ടറിനു ചുറ്റും ഉണ്ടാവും...
പപ്പു പറഞ്ഞത്പോലെ ഇത് ചെറുത്‌..ഇനിയും ഉണ്ടാവും നിങ്ങൾക്ക് അറിയാവുന്ന വലുതൊക്കെ, ഉണ്ടെങ്കിൽ ഷെയർ ചെയ്യു ....
Posted by Sajeed Noohkhan at 22:00 No comments:
മാഗിയുടെ നൂഡിൽസിൽ LED ,  DVD അങ്ങിനെ ഏതാണ്ടൊക്കെ (എന്താണോ എന്തോ എനിക്ക് വലിയ പിടിയില്ല) കൂടുതാലാണ് എന്ന് വാർത്ത വന്നതും  ഒരു വിധം ഭർത്താക്കന്മാര് താടിക്ക് കയ്യും കൊടുത്തു ഇരിപ്പായി. കല്യാണം കഴിക്കുന്ന സമയത്ത് അമ്മായി വീട്ടിൽ വെട്ടി വിഴുങ്ങിയ പലരും ആ കൈപ്പുണ്യം മോൾക്കും ഉണ്ടാവും എന്നൊരു മനക്കോട്ടയോക്കെ കെട്ടും .... പക്ഷേ ആ അപ്പങ്ങൾ പലതും അമ്മായി ഒറ്റയ്ക്ക് ചുട്ടതാണ് എന്ന് അറിയുന്ന നിമിഷം മരുമോൻ ഇവിടെ വട്ടാവും.. എന്നാൽ പിന്നെ നീ എന്തെങ്കിലും അറിയാവുന്നത് ഉണ്ടാക്കു എന്ന് പറയുമ്പോൾ ഞാൻ മാഗി നന്നായിട്ട് ഉണ്ടാക്കും എന്ന് പറഞ്ഞു ദിവസം ഒരു നേരം എങ്കിലും കെട്ടിയോൻമാരെ  മാഗി ഊട്ടാത്ത ഭാര്യമാർ കുറവാണ്... ദെ ഇപ്പോൾ മാഗിയിൽ LED, മാഗിയിൽ LED  എങ്കിൽ മറ്റു നൂഡിൽസിൽ ചിലപ്പോൾ LCD അല്ലെങ്കിൽ പഴയ ബ്ലാക്ക്‌ ആൻഡ്‌ വൈറ്റ് എങ്കിലും കാണും എന്ന് ആളുകൾ പെരുപ്പിച്ചതൊടെ നൂഡിൽസ് ഫാൻസ്‌ അസോസിയേഷൻ വെട്ടിലായി..ഇപ്പൊ പല കുടുംബങ്ങളും പട്ടിണിയിലാണ്..കുട്ടികൾക്ക് പോലും വർഷങ്ങളായി കൊടുത്തു ശീലിപ്പിച്ച സാധനം ഒരു സുപ്രഭാതത്തിൽ ഇല്ലാതെ വന്നാൽ എന്ത് ചെയ്യും..ഫലത്തിൽ പല വീടുകളിലും ഇപ്പോൾ പട്ടിണി വിത്ത്‌ ബാക്ക് ഗ്രൗണ്ടിൽ സാഡ് മ്യൂസിക്‌.
ഇനി മാഗി പരസ്യത്തിൽ അഭിനയിച്ചവർക്ക് എതിരെ കേസ്, അറസ്റ്റ് എന്നൊക്കെ പറയുന്നു വല്ലതും നടക്കുമോ.. അല്ല ഭായ് ഒരു സംശയം അഭിനയം അവരുടെ തൊഴിലാണ്, അതിനു വിളിച്ചു അവർ അഭിനയിച്ചു സിനിമയിൽ പോലും അവര് നൂറു ആളുകളെ ഒറ്റയ്ക്ക് നിന്ന് തല്ലുന്നു, അതൊക്കെ ജീവിതത്തിൽ അനുകരിക്കാൻ പറ്റുമോ...  അവർക്കെതിരെ കേസ് എടുക്കുമ്പോൾ സ്വാഭാവികമായും ഈ പരസ്യങ്ങൾ പൊതു ജനത്തിന് ഇടയിൽ എത്തിച്ച ചാനല്കാർക്ക് എതിരെയും എടുക്കണ്ടേ? കാശ് കിട്ടിയാൽ ഏതു ചവറിന്റെയും പരസ്യം കാണിക്കുന്ന അവരെ അപ്പോൾ എന്ത് ചെയ്യും...നിയമം എല്ലാവർക്കും ഒന്ന്പോലെ അല്ലെ...ചില മാഗി ഫാൻസ്‌  ചോദിക്കുന്നു സിഗരറ്റ്, മദ്യം ഇതൊക്കെ എന്ത് മാത്രം വിഷം ഉള്ളതാണ് ഇതൊന്നും നിരോധിക്കാതെ മാഗിയുടെ തലയിൽ കേറുന്നത് എന്തിനാന്നു..കാര്യം ശെരിയാണ്..പക്ഷെ സിഗരറ്റ്, മദ്യമൊക്കെ കേടാണ് എന്ന് അതിൽ എഴുതി വച്ചിട്ടുണ്ട് അത് ഉപയോഗിക്കുന്നവനു നന്നായിട്ട് അറിയാം അക്കാര്യം എന്നിട്ടും അവൻ സ്വയം അവന്റെ വിധി ഏറ്റെടുക്കുന്നതാണ്. പക്ഷേ മാഗി പോലുള്ള സാധനം പെട്ടെന്ന് പണി തീർത്തു കുട്ടികളുടെ വിശപ്പടക്കി സീരിയൽ അല്ലെങ്കിൽ നെറ്റിനു മുന്നിൽ ഇരിക്കാൻ വേണ്ടി നമ്മൾ കുട്ടികളിൽ അടിച്ചുഏൽപ്പിക്കുന്ന ഒന്നാണ്..ഉപയോഗിക്കുന്നതിൽ കൂടുതലും കുട്ടികൾ എന്ന് സാരം..സ്കൂൾ ലഞ്ച് ബോക്സിൽ പോലും ഇത് തന്നെയാണ് അവർ വയ്ക്കുന്നത്..
ഇനി ഈ മാഗിക്ക് പണി കൊടുത്ത  ഉത്തര്‍പ്രദേശിലെ  ഫുഡ് സേഫ്റ്റി ഓഫീസർ സഞ്ജയ് സിങ് എന്ന വ്യക്തിയെ അഭിനന്ദിക്കാതെ വയ്യ.. ഇന്ത്യയെ തന്നെ വിലയ്‌ക്കെടുക്കാന്‍ ശേഷിയുള്ള നെസ്ലെ എന്ന ആഗോള ഭീമനെ മുട്ടുകുത്തിച്ചതു ഈ സര്‍ക്കാര്‍ ജീവനക്കാരനാണ്. സഞ്ജയ് സിങ് ഒരു വര്‍ഷം മുന്‍പ് നടത്തിയ പരിശോധനയാണ് 1300 കോടിയുടെ വ്യാപാരം കൈകാര്യം ചെയ്തിരുന്ന മാഗി നൂഡില്‍സിനെ ഇന്ത്യയില്‍ നിന്ന് കെട്ടുകെട്ടിച്ചത്. സല്യൂട്ട് സാർ..ചെറിയ തട്ടുകടയിൽ പോലും പരിശോധനക്ക് പോയി കിട്ടുന്ന മാസപ്പടി വാങ്ങി പോക്കെറ്റിൽ ആക്കി പോകുന്ന ഒരുപാട് ഉദ്യോഗസ്ഥർ ഉള്ള ഈ നാട്ടിൽ..താങ്കളെ പോലെ നട്ടെല്ലുള്ള ഉദ്യോഗസ്ഥർ പൊതുജനങ്ങൾക്ക്‌ എന്നും ആശ്വാസവും, മാതൃകയുമാണ്‌..
Posted by Sajeed Noohkhan at 21:58 No comments:
Wednesday, 3 June 2015
കുറേ നാളായിട്ട് അവൻ ചോദിക്കുന്നതാണ് അവളുടെ ഒരു ഫോട്ടോ..ഓണ്‍ ലൈനിൽ പരിചയപ്പെട്ടു പ്രണയിച്ചിട്ടു കുറച്ചു നാളെ ആയിട്ടുള്ളൂ അതിനുള്ളിൽ ഫോട്ടോ കൊടുക്കുന്നത് എങ്ങിനെയെന്ന് അവൾ ചിന്തിച്ചു..അന്നും അവൻ ഫോട്ടോ ചോദിച്ചു പിണങ്ങി ലോഗൌട്ട് ചെയ്തു പോയി...
അവനു വിഷമമായി കാണും..പിന്നെ അവൾ കൂടുതൽ ആലോചിച്ചില്ല ഒരു ചെറിയ ഒരുക്കം നടത്തി സുന്ദരിയാണെന്ന് സ്വയം ബോധ്യപ്പെടുത്തി ഒരു സെൽഫി എടുത്തു..അവന്റെ ഇൻബോക്സിലേക്ക് അയച്ചു...
മെസ്സേജ് നോട്ടിഫിക്കേഷൻ ശബ്ദം കേട്ടതും അവനു സന്തോഷമായി അവളു തന്നെ..തുറന്നു ഒന്നേ നോക്കിയുള്ളൂ...
അവൾ പിന്നേയും മെസ്സേജ് ഇട്ടു..എന്താടാ എന്നെ കണ്ടില്ലേ, നിന്റെ പിണക്കം മാറിയില്ലേ..എന്താ മറുപടി പറയാത്തെ നിനക്കെന്നെ ഇഷ്ടമായില്ലേ...
അപ്പോൾ മറ്റുള്ളവരുടെ പ്രൊഫൈലിൽ അവന്റെ ചിത്രം അപ്‌ലോഡ്‌ ആവുന്നുണ്ടായിരുന്നു..ബൈക്ക് യാത്രക്കാരാൻ അപകടത്തിൽ മരിച്ചു.. ബൈക്ക് ഓടിക്കുന്നതിനു ഇടയ്ക്ക് മൊബൈൽ ഉപയോഗിച്ചതാണ് അപകട കാരണം...
നീയെന്താ മിണ്ടാത്തെ, ഇപ്പോഴും പിണക്കമാണോ, നിനക്ക് എന്നെ ഇഷ്ടപെട്ടില്ലെടാ, പ്ലീസ് എന്തെങ്കിലും മറുപടി പറഞ്ഞിട്ട് പോടാ..
അവൻ അത് കാണുകയോ, കേൾക്കുകയോ ചെയ്തില്ല....
Posted by Sajeed Noohkhan at 07:30 No comments:
ഈ അടുത്ത് ആരുടെയോ ലെഗ്ഗിങ്ങ്സ് കണ്ടെന്നോ അതിന്റെ പേരിൽ ആർക്കോ എന്തോ ചലിച്ചെന്നൊ ഒരു വാർത്ത കണ്ടു. അതിനെ തുടർന്ന് ആൾ കേരളാ അനുകൂല പോസ്റ്റിങ്ങ്‌ അസോസിയേഷൻ, ഓൾ കേരളാ പ്രതികൂല പോസ്റ്റിങ്ങ്‌ അസോസിയേഷൻ, പിന്നെ കുറച്ചു ലൈക്‌ ആൻഡ്‌ കമന്റ്‌ അനുകൂല പ്രതികൂല അസോസിയേഷനുകൾ എല്ലാം കൂടെ അനുകൂലിച്ചും, പ്രതികൂലിച്ചും അതിനെ വലിച്ചു കീറി തന്നം തുന്നനെ ആക്കി അടുത്ത ഇര തേടി പോയി...
പക്ഷേ കാര്യങ്ങൾ അവിടെ കൊണ്ട് തീർന്നില്ല. അതൊരു കുരിശായി മത്തായി ചേട്ടന്റെ തലയിൽ വീഴുമെന്നും അദ്ദേഹം കരുതിയില്ല..എറണാകുളത്ത് ഒരു മീറ്റിങ്ങിനു പോയിട്ട് മത്തായി ചേട്ടൻ വീട്ടിൽ വന്നു കയറിയതും ശ്രീമതി ഏതാണ്ട് നാഗവല്ലി കളിച്ചു ഒരു ചോദ്യം...
ലെഗ്ഗിങ്ങ്സ് കണ്ടേ, ലെഗ്ഗിങ്ങ്സ് കണ്ടേ...
ങേ, അതൊരു വലിയ സിറ്റി അല്ലെ ലെഗ്ഗിങ്ങ്സ് ഒക്കെ ഇട്ടു ആരെലുമൊക്കെ വന്നിട്ടുണ്ടാവും ഞാൻ അതൊന്നും ശ്രദ്ധിച്ചില്ല എന്ന് മത്തായി ചേട്ടൻ നിഷ്കളങ്കതയുടെ ഡീലർഷിപ്‌ എടുത്തു പറഞ്ഞു...ദെ വരുന്നു അടുത്ത ചോദ്യം...
അയോഗ്യ മത്തായിച്ചാ ചലനം ഉണ്ടായോ, പറയൂ, പറയൂ...
മത്തായിച്ചൻ ഞെട്ടി..പ്രായം കുറെ ആയി, ഭൂചലനം ഉണ്ടായാൽ പോലും ഇവിടെ ഒരു ചലനവും ഉണ്ടാവില്ലെന്ന് അവൾക്കു നന്നായി അറിയാം എന്നിട്ടാണ് ഈ അളിഞ്ഞ ചോദ്യം അവള് ചോദിക്കുന്നത്...കാര്യം അവളോട്‌ പറഞ്ഞു തടി തപ്പാൻ ഒരു ശ്രമം നടത്തിയപ്പോൾ ദെ അവള് അടുത്ത സംശയം ഉന്നയിക്കുന്നു...
അതെനിക്കും അറിയാം, പക്ഷെ വലിയ ചലനങ്ങൾ ഒന്നും ഇല്ലെങ്കിലും റിക്ടർ സ്കയിലിൽ രേഖപ്പെടുത്താതെ പോകാറുള്ള ചെറിയ ചലനങ്ങൾ ഉണ്ടാവാറുണ്ടല്ലോ അതാണ് ഞാൻ ഉദ്ദേശിച്ചത് എന്നായി അവളുടെ സംശയം...
ഹോ, മുടിയാനായിട്ട് അങ്ങേർക്കു ചലിച്ചെങ്കിൽ മിണ്ടാതെ ഇരുന്നു കൂടായിരുന്നു അതിന്റെ പേരിൽ അല്ലെ ഈ പൊല്ലാപ്പൊക്കെ..ഇനി റാഡിക്കലായും താത്വികമായും ഒരു അവലോകനം നടത്തി കൊടുക്കാം അപ്പൊഴെ ഇത് ശേരിയാവൂ എന്ന് മത്തായിച്ചനു തോന്നി...
എടി, ഭൂമി എന്ന് പറഞ്ഞാൽ അതിൽ വലുതും ചെറുതുമായ ചലനങ്ങൾ ഉണ്ടാവും കാരണം അതിന്റെ ഗുരുത്വാകർഷണം കൊണ്ടും പിന്നെ ഒറ്റ അച്ചുതണ്ടിൽ കാര്യങ്ങൾ ചുറ്റി തിരിയുന്നത് കൊണ്ടുമാണ്...ആപ്പിൾ മരത്തിൽ നിന്നും ആപ്പിൾ വീഴുമ്പോൾ സ്വാഭാവികമായും ഭൂമി അതിനെ ആകർഷിക്കും എന്ന് കരുതി വല്ലവന്റെ തോട്ടത്തിൽ കയറി ആകർഷിക്കാൻ പാടില്ല, അവന്റെ വേലിക്ക് അകത്തുള്ള മരത്തിൽ നിന്നും അവനു ഇഷ്ടംപോലെ ആകർഷിക്കാം, ഇനി ഇപ്പോൾ അയല്പക്കകാരന്റെയോ, അല്ലെങ്കിൽ റോഡിലോ ഒരു ആപ്പിൾ  വീണു കിടന്നാലും വേലി ചാടി ഓടി പോയി എടുക്കരുത്..അതിന്റെ ഉടമസ്ഥൻ വന്നു എടുക്കുന്നതാണ് അതിന്റെ ശെരി..
ആപ്പിൾ വരുമ്പോൾ , പണ്ടേ ഗുരുത്വാകർഷണ ബലം ഉള്ളത് കൊണ്ടും സ്വാഭാവികമായും ഒരു ചലനമോക്കെ ഉണ്ടാവുമായിരിക്കും എന്നാലും നമ്മുടെ വേലിയുടെ അതിർവരമ്പുകൾ മനസിലാക്കി അതിനകത്ത് കിടന്നു മിണ്ടാതെ അങ്ങ് അകർഷിച്ചിട്ടു വലിയ ബഹളം ഒന്നും കാണിക്കാതെ ഇരിക്കണം..അല്ലാതെ അപ്പിളിനോട് നീ എന്റെ കണ്‍ മുന്നിൽ വീഴരുത് എന്ന് പറയാനും പറ്റില്ല..അത് ഒരു പ്രായം വരെ വീഴും അതിന്റെ ഉടമസ്ഥൻ അവന്റെ ആവശ്യത്തിനു തിന്നും, കുരു ഇട്ടു പുതിയ മരം മുളപ്പിക്കും, അവസാനം ഞെട്ടും നടുക്കുള്ളതും മാത്രം ആവുമ്പോൾ അത് അങ്ങ് ചീഞ്ഞു മണ്ണിൽ അലിഞ്ഞു പോകും...സംഭവം മനസിലായില്ലേ...
ആഹ് അതാണ്‌ കുഴപ്പം നീ ആലോചിച്ചു കാര്യങ്ങൾ കണ്ടു പിടിക്ക് ഞാൻ ഒന്ന് കിടക്കട്ടെ വല്ലാത്ത ക്ഷീണം..പറഞ്ഞതും മത്തായിച്ചൻ മുങ്ങി.
Posted by Sajeed Noohkhan at 07:29 No comments:
കാലം ചുരുട്ടി എറിഞ്ഞ കടലാസ് തുണ്ട് പോലെ വൃദ്ധയുടെ മുഖത്ത് ചുളിവുകൾ നിറഞ്ഞിരുന്നു..ഒരുപാട് നാളത്തെ ആഗ്രഹമാണ് സഫലമായിരിക്കുന്നത്.. ഞാൻ ആരെന്നു അവർക്ക് അറിയില്ല പക്ഷേ അവർ ആരാണെന്നു എനിക്ക് അറിയാം..ചിലപ്പോഴെങ്കിലും ചിലരുടെ അപരിചിതത്വം ഒരു അനുഗ്രഹമാണ്...
ഞാനൊന്ന് അമ്മേ എന്ന് വിളിച്ചോട്ടെ....
ആ കണ്ണുകളിൽ ഒരു നക്ഷത്ര തിളക്കം..പിന്നെയാ തിളക്കം ഉരുകി ചുളിവുകളിൽ തട്ടി തടഞ്ഞു ഒഴുകി തുടങ്ങി.....
നീ ആരാ മോനെ എനിക്ക് മനസിലായില്ല, അത് ചോദിക്കുമ്പോൾ എണ്ണ വറ്റിയ വാർദ്ധക്യത്തിന്റെ കണ്ണുകൾ ഒന്ന് മിന്നിയിരുന്നു.... വിശന്നിരുന്ന  എനിക്ക് ഭക്ഷണം വാങ്ങി തന്നു, ഇപ്പോൾ അമ്മേ എന്ന് വിളിക്കാൻ അനുവാദം ചോദിക്കുന്നു..നിനക്ക് ആരുമില്ലേ...
തണുത്തു വിറച്ചു വന്ന ആ ചോദ്യത്തിനു എന്ത് മറുപടി പറയും...
എല്ലാരും ഉണ്ട്, എന്തോ നിങ്ങളെ അമ്മയെന്ന് വിളിക്കാൻ തോന്നി ചോദിച്ചു....
നിനക്ക് ആഗ്രഹമെങ്കിൽ വിളിച്ചോളൂ , അങ്ങിനെ ഒരു വിളി കേട്ടിട്ട് കാലം കുറെയായി...
ചി ല സാഹചര്യങ്ങളിലെ മൂളലുകൾക്ക് ഒരുപാട് അർത്ഥമുണ്ട് ആ മൂളലിൽ എല്ലാം അടങ്ങിയിരുന്നു..കൂടുതൽ ചോദിക്കേണ്ടി വന്നില്ല... അവരെ നോക്കി ഇരിക്കുന്ന ഓരോ നിമിഷവും ഉള്ളിൽ കലങ്ങി മറിഞ്ഞു ഒഴുകുന്ന ഒരു നദിയുടെ അവസ്ഥയായിരുന്നു..
അമ്മേ , ഞാൻ ഇറങ്ങട്ടെ എനിക്ക് സമയമായി, എന്തെങ്കിലും ആവശ്യമുള്ളപ്പോൾ ഈ നമ്പറിൽ ആരെയെങ്കിലും കൊണ്ട് വിളിപ്പിക്കൂ, ഇനി ഒരിക്കലും വിശന്നു ഇരിക്കരുത്....
എന്നിട്ടും നീ ആരാന്നു പറഞ്ഞില്ലല്ലോ മോനെ...
ഉം, ഒരിക്കൽ മറ്റു മക്കളുടെ വിശപ്പകറ്റാൻ ആ ഗർഭപാത്രം വാടകയ്ക്ക് കൊടുത്തില്ലേ എന്നെ ചുമന്നു നടന്നു പ്രസവിച്ചു അവസാനം ഒരിറ്റു മുലപ്പാല് പോലും തരാതെ എന്നെ കൊടുത്തില്ലേ ..ഒരുപാട് ബുദ്ധിമുട്ടി അന്വേഷിച്ചു നിങ്ങളെ തേടി വന്നതാണ് ഞാൻ....
വൃദ്ധയുടെ മുഖത്തെ ഞെട്ടലിന്റെ അലകൾ കൂടുതൽ കാണാൻ നില്ക്കാതെ തിരിഞ്ഞു നടക്കുമ്പോൾ ഒരു പ്രതികാരം ചെയ്ത തൃപ്തിയായിരുന്നു മനസിന്‌.....
പഴയ തുരുമ്പെടുത്ത പെട്ടിയിൽ സൂക്ഷിച്ചിരുന്ന  വർഷങ്ങൾക്കു മുന്നേ അവനെ പൊതിഞ്ഞിരുന്ന വെള്ള തുണി നെഞ്ചോട്‌ ചേർത്ത് പിടിച്ചു ആർത്തലച്ചു അവസാനമായി വൃദ്ധ ഒന്നു കരഞ്ഞു..
പിറ്റേന്ന് വൃദ്ധയുടെ ശവമഞ്ചം ചുമന്നു പോകുമ്പോൾ ആരുടെതെന്ന് അറിയാതെ കൌതുകത്തോടെ അവൻ ഹോട്ടൽ മുറിയുടെ ജനാലയിലൂടെ നോക്കി നിന്നു...ചില അപരിചിതത്വങ്ങൾ അനുഗ്രഹമാവുകയായിരുന്നു...
Posted by Sajeed Noohkhan at 07:28 No comments:
Newer Posts Older Posts Home
Subscribe to: Posts (Atom)
View my complete profile
അപരിചിതത്വം... അപരിചിതത്വം....   കാലം ചുരുട്ടി എറി...
Feedjit Live Blog Stats
Feedjit Live Blog Stats
Ethereal template. Powered by Blogger.